Twee vas ná transitorooftog; polisie lê beslag op aanvalsgewere | Maroela Media
Die polisie het beslag gelê op kontant en aanvalsgewere (Foto: Verskaf)
Die polisie in Rakgoadi in Limpopo het Vrydag twee verdagtes in hegtenis geneem wat verbind kan word met verskeie transitorooftogte in die provinsie, insluitend Donderdag se transitorooftog naby die Letebejane-nedersetting in dié provinsie.
Lt.kol. Moatshe Ngoepe, woordvoerder van die polisie, sê een van die verdagtes is 'n voortvlugtige misdadiger wat met verskeie misdade in die provinsie verbind word.
Ngoepe sê die mans is by 'n huis in die Moteti-nedersetting buite Groblersdal vasgetrek.
Volgens hom het die polisie beslag gelê op 'n voertuig, 'n R4-aanvalsgeweer, 'n handwapen en meer as R200 000 in kontant. Sommige van dié note is glo tydens die rooftogte beskadig.
Die polisie het ook kort ná die rooftog beslag gelê op een R4-geweer met patrone en twee magasyne, 'n AK-47 met patrone en 'n magasyn, en 'n swart Volvo.
Volgens Ngoepe word die twee verdagtes verbind met transitorooftogte in Mankweng, Seshego, Polokwane, Tzaneen en Motetema.
Maroela Media het vroeër berig die verdagtes het op die transitovoertuig losgebrand totdat die voertuig van die pad af getrek het. Hulle het daarna daarin geslaag om die veiligheidswa met 'n ploftoestel oop te blaas, maar kon nie daarin slaag om die geld te steel voor hulle van die toneel gevlug het nie.
Die polisie is na die toneel ontbied en het blitsig gereageer en langs die pad die verdagtes se voertuie opgemerk. Die insittendes het koeëlvaste baadjies gedra en het op die polisie losgebrand. Die polisie het teruggeskiet totdat die verdagtes weggejaag en verdwyn het.
Lt.genl. Nneke Ledwaba, provinsiale polisiekommissaris, het gesê misdadigers moet gewaarsku wees dat die polisie dag en nag sal werk om skuldiges vas te trek.
Nog inhegtenisnemings sal glo binnekort volg.
Ja wel! Dit raak weer verkiesingstyd. Ek aanvaar dat die polisie optree omdat die vermeende oortreders in kompetisie is met die fondsinsamelings projek van die ANC.
polisie – goed gedoen. wees gewaarsku rowers, wens net julle kan hier lees en sien die polisie slaap nie
Wat het van die bestuurder van die wa geword en waar kry die skelms daai wapens en die koeelvaste baadjies. Miskien moet die wat gevang word verplig word om te sing.
Dankie vir die info? Hoeveel gan waarheen?
Fantasties !! Klink soos in die "ou dae" , toe misdadigers meedoonloos gejag is en arrestasies in die tipe misdaad hoog was. Well done manne !